YTTB: Rossiya iqtisodiyoti 2022-yilda 10 foizga, Ukrainaniki esa 20 foizga qulaydi

Joriy yilda Rossiya iqtisodiyoti Ukrainadagi urush tufayli 10 foizga qisqaradi. Bu haqda Yevropa tiklanish va taraqqiyot banki (YTTB) 31-mart, payshanba kuni e’lon qilgan prognozida ma’lum qildi. Ukraina uchun YaIMning 20 foiz darajasida qulashi bashorat qilinmoqda. 

Hujjatda aytilishicha, Rossiyaning Ukrainaga besh hafta avval boshlangan hujumi so‘nggi 50 yildagi eng katta ta’minot zarbasini keltirib chiqardi.
Urush boshlanishidan oldin YTTB 2022-yilda Rossiyada iqtisodiy o‘sishini uch foiz, Ukrainada 3,5 foiz darajasida bo‘lishini bashorat qilgan edi. 
 YTTB prezidenti Odil Reno-Basso – “Daryo”: “O‘zbekiston yangi vaziyatga tez moslashishni boshladi” (video)
YTTB o‘z prognozida shu bilan birga, yaqin oylarda mojaro tomonlari o‘t ochishni to‘xtatish bo‘yicha kelishib olishlari mumkinligini va tez orada Ukraina iqtisodiyotini tiklash bo‘yicha keng ko‘lamli sa’y-harakatlar boshlanishini qayd etgan.
Ushbu ssenariyda bank kelgusi 2023-yilda Ukraina iqtisodiyotining 23 foizga o‘sishini kutmoqda, ayni paytda kuchda qolishi kutilayotgan G‘arb sanksiyalari tufayli Rossiya iqtisodiyotidagi o‘sish nol darajasida qolishi mumkin.